text: Unik mose får penge fra EU
  01 august 2011 kl. 11.56
  Sølsted Mose - et af Danmarks mest værdifulde moseområder - kan nu blive restaureret og sikret for fremtiden. I øjeblikket er det unikke moseområde ved Tønder truet af udtørring og tilgroning.
  EU giver 9 mio. kr., og staten giver 6.
  Dermed kan der gennemføres et ambitiøst naturgenopretningsprojekt i den 200 ha store mose, der ligger 10 km nord for Tønder.
   
  Tønder Kommunes borgmester Laurids Rudebeck glæder sig over, at finansieringen nu er kommet på plads.
   
  - Det er et af Tønder Kommunes mest værdifulde naturområder, vi nu kan sikre til gavn for både dyre- og plantelivet og alle naturglade mennesker, siger borgmesteren.
  Fugleværnsfondens formand, Martin Iversen, glæder sig også over, at restaureringen nu bliver en realitet.
  - Det er en gammel drøm, der går i opfyldelse. Vi får genskabt de forhold, der er så karakteristiske for den sjældne højmose. Vi giver dermed naturen en meget værdifuld håndsrækning ? og vi gør det vel at mærke i et godt samarbejde med vore naboer og med myndighederne.
  